钦定古今图书集成/方舆汇编/职方典/第1063卷 > 《拱极堂记》真德秀
## 钦定古今图书集成/方舆汇编/职方典/第1063卷 > 《拱极堂记》真德秀

粤山之居故无堂，岁单阏始作堂南乡，又对为小堂，
命之曰拱极焉。夜气澄澈，乾文烂然，缅瞻辰极，若在
尺只，则整襟肃容而再拜曰：“此吾先圣所谓居其所
而众星共之者也。”按《天官书》：中宫天极星，其一明者，
太乙常居。三公侍旁，藩臣环翊，璇玑玉衡，高揭衡峙，
文昌泰阶，森布辉映。其垣为紫微，其象为枢纽。在人
则广朝路寝，造命出政之廷，万邦之所南面而仰视
也。苍龙主东，赤乌司南，於菟神龟，俨列西北。其舍二
十有八，其度三百六十有五。在人则九畿五服，庶邦庶尹之位，上之所赖以干而作屏也。昊穹无言，示人
以象。在上者，欲其宅心正德，秉刚执要，以为四方之
极。在下者，欲其协恭和衷，并志壹虑，以同尊乎五位
之极。昔之君子，迪简在庭，则为主阙是补；受任于外，
则惟王室是卫。出入不同，同此心也。不幸退而闲处，
则虽白驹空谷，而金玉其音；考槃在陆，而永矢弗告。
斯谊也，惟邹孟氏知之，故迟迟于出昼；屈大夫知之，
故《离骚》之作，一篇三致意焉；用舍不同，同此心也。仆
虽甚愚，其敢忘诸？嗟夫！在天之极，遥隔层霄；在我之
极，炳然方寸。端其在我，即所以对乎在天。故无愧吾
心，斯无愧吾君；无愧吾君，斯无愧上帝。然则“拱极”之
义，岂外求哉？继自今惟朝夕钦钦，犹师保是临。志于
斯堂，庸以自箴。